Ehdotus neuvoston päätökseksi Bulgarian osallistumista yhteisön nuoriso-ohjelmaan koskevasta assosiaationeuvostossa vahvistettavasta yhteisön kannasta (98/C 181/07) KOM(1998) 281 lopull. - 98/0160(CNS)

(Komission esittämä 13 päivänä toukokuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 126 artiklan yhdessä 228 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan yhteisöjen ja niiden jäsenvaltioiden sekä Bulgarian välisestä assosiaatiosta tehdyn Eurooppa-sopimuksen lisäpöytäkirja tehtiin neuvoston ja komission päätöksellä 4 päivänä joulukuuta 1995,

lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti nuorisoa koskevien toimien alalla, ja 2 artiklan mukaisesti assosiaationeuvosto päättää ehdoista, jotka koskevat Bulgarian osallistumista 1 artiklassa tarkoitettuun toimintaan, ja

"Nuorten Eurooppa" -ohjelman kolmannen vaiheen toteuttamisesta 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 818/95/EY (1) ja erityisesti sen 7 artiklan 4 kohdassa säädetään, että Keski- ja Itä-Euroopan assosioituneet maat voivat osallistua kyseiseen ohjelmaan assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Bulgarian Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Bulgarian osallistumista yhteisön nuoriso-ohjelmaan, on liitteenä oleva luonnos assosiaationeuvoston päätökseksi.

(1) EYVL L 87, 20.4.1995.

Luonnos - EY:n Bulgarian assosiaationeuvoston päätös tehty Bulgarian osallistumista yhteisön nuoriso-ohjelmaan koskevista ehdoista

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Bulgarian Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Bulgarian välisestä assosiaatiosta tehdyn Eurooppa-sopimuksen lisäpöytäkirjan Bulgarian osallistumisesta yhteisön ohjelmiin ja erityisesti sen 1 ja 2 artiklan (2),

lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin ja muihin toimiin erityisesti nuorisoa koskevien toimien alalla, ja

lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Bulgarian osallistumista 1 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Bulgaria osallistuu Euroopan yhteisön Nuorten Eurooppa -ohjelmaan liitteissä I ja II olevien ehtojen mukaisesti, jotka ovat olennainen osa tätä päätöstä.

2 artikla

Tätä päätöstä sovelletaan Nuorten Eurooppa -ohjelman keston ajan.

3 artikla

Tämä päätös tulee voimaan sitä kuukautta seuraavan kuukauden ensimmäisenä päivänä, jona se on tehty.

(1) EYVL L 358, 31.12.1994.

(2) EYVL L 317, 30.12.1995.

LIITE I

Bulgarian osallistumista Nuorten Eurooppa -ohjelmaan koskevat ehdot

1. Bulgaria osallistuu kaikkiin Nuorten Eurooppa -ohjelman, jäljempänä "ohjelma", toimiin "Nuorten Eurooppa" -ohjelman kolmannen vaiheen toteuttamisesta tehdyssä Euroopan parlamentin ja neuvoston päätöksessä N:o 818/95/EY määriteltyjen tavoitteiden, perusteiden ja määräaikojen mukaisesti sekä niissä säädettyjä menettelyjä noudattaen, jollei tässä päätöksessä toisin säädetä.

2. - Osallistumisedellytykset täyttävien bulgarialaisten laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

- Kielitaidon kehittäminen ja koulutustoimet koskevat yhteisön virallisia kieliä. Poikkeustapauksissa muut kielet voidaan hyväksyä, jos ohjelman toteuttaminen sitä edellyttää.

3. Bulgarian ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista yhteisön ulottuvuuden varmistamiseksi ohjelmassa. Tästä vähimmäismäärästä päätetään erikseen ohjelman toteuttamisen yhteydessä, ja siinä otetaan huomioon toimien luonne, yksittäisten hankkeiden osanottajien määrä ja ohjelmaan osallistuvien maiden määrä. Sellaisiin hankkeisiin ja toimiin, joihin osallistuvat ainoastaan Bulgaria ja ETY-sopimuksen sopimuspuolina oleva EFTA-maa taikka muu kolmas maa, mukaan lukien maa, joka on tehnyt assosiaatiosopimuksen yhteisön kanssa, ja jolle osallistuminen ohjelmaan on avointa, ei myönnetä yhteisön rahoitustukea.

4. Nuorten Eurooppa -ohjelmaa koskevien päätösten asiaa koskevien säännösten mukaisesti Bulgaria ottaa käyttöön asianmukaiset kansallisen tason rakenteet ja mekanismit ja toteuttaa muut tarvittavat toimenpiteet varmistaakseen ohjelman toteuttamista koskevan yhteensovittamisen ja järjestelyn kansallisella tasolla.

5. Bulgaria maksaa vuosittain Euroopan unionin yleiseen talousarvioon osuuden, jonka tarkoituksena on kattaa ohjelmaan osallistumisesta koituvat kustannukset (katso liite II).

Assosiaatiokomitealla on valtuudet mukauttaa tätä rahoitusosuutta tarvittaessa.

6. Yhteisön jäsenvaltiot ja Bulgaria helpottavat parhaan kykynsä mukaan ja voimassa olevien säännösten puitteissa Bulgarian ja yhteisön välillä liikkuvien nuorten ja muiden edellytykset täyttävien henkilöiden vapaata liikkuvuutta ja asumista heidän osallistuessaan tämän päätöksen soveltamisalaan kuuluvaan toimintaan.

7. Bulgaria ja Euroopan yhteisöjen komissio valvovat kumppanuuden perusteella jatkuvasti Liettuan osallistumista ohjelmaan, sanotun kuitenkaan rajoittamatta Euroopan yhteisön komission ja tilintarkastustuomioistuimen sellaisten tehtävien hoitoa, jotka koskevat ohjelman valvontaa ja arviointia Nuorten Eurooppa -ohjelmasta tehdyn päätöksen 9 artiklan nojalla. Bulgaria toimittaa komissiolle tarvittavat kertomukset ja osallistuu muihin yhteisön tässä yhteydessä toteuttamiin erityistoimiin.

8. Bulgarian edustajat kutsutaan osallistumaan ennen komitean säännöllisiä kokouksia pidettäviin yhteensovittamiskokouksiin, jotka koskevat tämän päätöksen täytäntöönpanoa, sanotun kuitenkaan rajoittamatta Nuorten Eurooppa -ohjelmasta tehdyn päätöksen 6 artiklassa tarkoitettujen menettelyjen noudattamista. Komissio ilmoittaa Bulgarialle kyseisten säännöllisten kokousten tuloksista.

9. Hakemusmenettelyssä, sopimuksissa, annettavissa kertomuksissa ja muissa ohjelman hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

Bulgarian rahoitusosuus Nuorten Eurooppa -ohjelmasta

1. Bulgarian rahoitusosuus kattaa:

- ohjelmista myönnettävän tuen tai muut ohjelmiin liittyvät taloudelliset avustukset bulgarialaisille osanottajille,

- ohjelmasta myönnettävän taloudellisen tuen kansallisen elimen toimintaa varten,

- ohjelman hallinnolliset lisäkustannukset, jotka liittyvät komission vastuulla olevaan ohjelman hallinnointiin ja aiheutuvat Bulgarian osallistumisesta siihen.

2. Kunakin varainhoitovuonna bulgarialaisten edunsaajien ja Bulgarian kansallisen elimen ohjelmasta saamien tukien tai muiden taloudellisten avustusten yhteismäärä ei saa olla suurempi kuin Bulgarian maksama rahoitusosuus sen jälkeen, kun hallinnolliset lisäkustannukset on vähennetty.

Jos Bulgarian Euroopan unionin yleiseen talousarvioon maksama osuus hallinnollisten lisäkustannusten vähentämisen jälkeen on suurempi kuin bulgarialaisten edunsaajien ja kansallisten elinten ohjelmista saama tuki tai muut taloudelliset avustukset yhteensä, komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelman päättyessä, vastaava määrä maksetaan takaisin Bulgarialle.

3. Bulgarian vuotuinen rahoitusosuus on:

- 273 000 ecua vuonna 1998 sen osallistumiseksi toimintamuotoihin AI, BI, C ja E. Tästä määrästä 18 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Bulgarian osallistumisesta niihin.

- 385 000 ecua vuonna 1999 sen osallistumiseksi toimintamuotoihin toimintamuotoa D lukuun ottamatta. Tästä määrästä 25 000 ecua on tarkoitettu käytettäväksi vuosittain sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja aiheutuvat Bulgarian osallistumisesta siihen.

4. Euroopan yhteisöjen yleiseen talousarvioon sovellettavaa varainhoitoasetusta sovelletaan erityisesti Bulgarian rahoitusosuuden hallinnointiin.

Tämän päätöksen tultua voimaan ja vuoden 1999 alussa komissio pyytää Bulgariaa toimittamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komission ecumääräiselle pankkitilille.

Vuotuisen rahoitusosuuden laskelma perustuu kokonaisen varainhoitovuoden kestävään osallistumiseen. Jos assosiaationeuvoston päätös tulee voimaan vuoden alkamisen jälkeen, kyseistä vuotta koskevaa rahoitusosuutta mukautetaan ottaen huomioon ohjelmien täytäntöönpanon tilanne sen vuoden osalta.

Bulgaria maksaa osuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Bulgaria maksaa viivästyskorkoa maksamattomasta määrästä eräpäivästä alkaen. Viivästyskorkona käytetään eräpäivän kuukautena voimassa olevaa Euroopan raha-asiain yhteistyörahaston (ERYR) ecumääräisiin toimiinsa soveltamaa korkoa 1,5 prosenttiyksiköllä korotettuna (1).

5. Bulgaria maksaa 3 kohdassa tarkoitetut hallinnolliset lisäkustannukset kansallisesta talousarviostaan.

6. Bulgaria maksaa myös 5 100 ecua vuonna 1998 ja 108 000 ecua vuonna 1999 edellä 3 kohdassa mainitusta jäljellä olevasta vuotuisesta rahoitusosuudesta kansallisesta talousarviostaan.

Loput 249 900 ecua vuonna 1998 ja 252 000 ecua vuonna 1999 maksetaan Bulgarian vastaavista vuosittaisista PHARE-maakohtaisista ohjelmista, jollei PHARE-ohjelman säännöllisistä ohjelmointimenettelyistä muuta johdu.

(1) Euroopan yhteisöjen virallisen lehden C-sarjassa kuukausittain julkaistava korko.